Namibië getref deur nuwe bek-en-klouseer-stam | Maroela Media
Namibië se ministerie van landbou het aangekondig dat hulle 'n bek-en-klouseer-uitbreking van die serotipe O in sy noordoostelike Zambezi-streek opgespoor het.
Volgens die hoof- veterinêre beampte van die ministerie van landbou, Albertina Shikongo, is die bewyse daar dat die nuwe stam meer aansteeklik as ander stamme is. "Ondanks die hoë inentingsyfer van ongeveer 90%, kan ons steeds nuwe gevalle onder ingeënte kuddes bespeur.
"Dit is die eerste keer in die geskiedenis dat die serotipe O-stam hier geïdentifiseer is en die hoë infeksiesyfer verklaar die inentings se swak reaksie teen hierdie stam," het sy gesê.
Shikongo het gesê dat verdere ondersoeke na die oorsprong van die nuwe stam aan die gang is, maar het bygevoeg dat 'n vermoede bestaan dat die uitbreking die gevolg is van onwettige oorgrensverskuiwing van beeste tussen Namibië se Zambezi-streek en Zambië.
Namibië het sedertdien vier distrikte tot besmette gebiede verklaar, terwyl die hele Zambezi-streek tot 'n moniteringsgebied verklaar is. Daarbenewens is die beweging van gekloofde diere, sowel as moontlike aansteeklike goedere in en uit die beperkte gebiede, verbied.